**Ministru kabineta noteikumu projekta „Ķemeru nacionālā parka individuālie aizsardzības un izmantošanas noteikumi”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Ķemeru nacionālā parka individuālie aizsardzības un izmantošanas noteikumi” (turpmāk – noteikumu projekts) izstrādāts saskaņā ar Ķemeru nacionālā parka likuma 3. panta otro daļu un likuma „Par īpaši aizsargājamām dabas teritorijām” 13. panta otro daļu un 14. panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ķemeru nacionālais parks (turpmāk — nacionālais parks) ir valsts nozīmes īpaši aizsargājama dabas teritorija, kas izveidota 2001. gadā, lai saglabātu šīs teritorijas dabas, kultūrvēsturiskās un kurortoloģiskās vērtības, minerālūdeņu un ārstniecisko dūņu veidošanās procesus, kā arī lai veicinātu nenoplicinošu saimniecisko darbību, dabas tūrismu un ekoloģisko izglītību.Nacionālā parka platība ir 36 180 hektāru, un tā robežas noteiktas saskaņā ar Ķemeru nacionālā parka likuma 1. un 2. pielikumu. Nacionālais parks atrodas Babītes novadā (Salas pagastā), Engures novadā (Lapmežciema, Engures un Smārdes pagastā), Jelgavas novadā (Valgundes pagastā), Tukuma novadā (Džūkstes un Slampes pagastā), kā arī Jūrmalas pilsētā.Nacionālā parka funkcionālais zonējums noteikts Ķemeru nacionālā parka likumā. Nacionālā parka teritorijā ir noteiktas šādas funkcionālās zonas (Ķemeru nacionālā parka likuma 5. un 10. pants un 1. un 2. pielikums):1) dabas rezervāta zona (2826 ha, 7,8%)2) dabas lieguma zona (20063 ha, 55,4%);3) ainavu aizsardzības zona (11967 ha, 33%);4) neitrālā zona (1324 ha; 3,7%).Patlaban nacionālā parka teritorijas individuālās aizsardzības un izmantošanas prasības regulē Ministru kabineta 2002. gada 18. jūnija noteikumi Nr. 236 „Ķemeru nacionālā parka individuālie aizsardzības un izmantošanas noteikumi” (turpmāk –Individuālie noteikumi), kā arī Ministru kabineta 2010. gada 16. marta noteikumi Nr. 264 „Īpaši aizsargājamo dabas teritoriju vispārīgie aizsardzības un izmantošanas noteikumi” (turpmāk – Vispārējie noteikumi). Spēkā esošie Individuālie noteikumi ir zaudējuši aktualitāti un rada nevajadzīgu administratīvo slogu novadu pašvaldībām un Dabas aizsardzības pārvaldei (turpmāk – DAP). Piemēram, prasība dabas lieguma un ainavu aizsardzības zonā saskaņot būvprojektu un būvniecības vietas izvēli, ko būtībā jau regulē ierobežojumi zemes lietošanas kategorijas maiņai.Noteikumu projekts apvienos Vispārējo noteikumu un Individuālo noteikumu normas, tādējādi nacionālā parka aizsardzību un izmantošanu regulēs vieni Ministru kabineta noteikumi. Noteikumu projektā ir aktualizētas normas saistībā ar grozījumiem Ķemeru nacionālā parka likumā un jaunākajiem grozījumiem citu nozaru regulējošajos normatīvajos aktos (piem., grozījumi Meža likumā, Dzīvnieku aizsardzības likumā).Noteikumu projekts nosaka:1) nacionālā parka individuālo aizsardzības un izmantošanas kārtību;2) nacionālā parka teritorijā esošos dabas pieminekļus un to aizsardzības un izmantošanas kārtību;3) meža apsaimniekošanas plāna saturu, izstrādes un apstiprināšanas kārtību;4) nacionālā parka apzīmēšanai dabā lietojamās speciālās informatīvās zīmes paraugu, tās izveidošanas un lietošanas kārtību. Noteikumu projekts kopumā nodrošinās labāku nacionālā parka dabas vērtību aizsardzību un izveidošanas mērķu sasniegšanu, tai skaitā arī īpaši aizsargājamo sugu un biotopu aizsardzību, kuru dēļ šī teritorija ir noteikta kā Eiropas nozīmes aizsargājamā dabas teritorija – *Natura 2000*.  Visā nacionālā parka teritorijā tiek saglabātas vispārīgās prasības, ko nosaka Vispārējie noteikumi visās īpaši aizsargājamās dabas teritorijās, piemēram,   * aizliegts izmantot citzemju sugas meža atjaunošanā un ieaudzēšanā; * aizliegts mežaudzēs lietot minerālmēslus un ķīmiskos augu aizsardzības līdzekļus; * aizliegts ierīkot jaunus atkritumu poligonus; * aizliegts audzēt ģenētiski modificētus kultūraugus.   Noteikumu projekts nosaka darbības, kuru veikšanai nepieciešama DAP rakstiska atļauja. Lai mazinātu administratīvo slogu, noteikumi paredz, ka šīm darbībām DAP atļauja nav nepieciešama, ja saskaņā ar normatīvajiem aktiem par ietekmes uz vidi novērtējumu Valsts vides dienests (turpmāk - VVD) izsniedz tehniskos noteikumus vai veic sākotnējo ietekmes uz vidi novērtējumu. Minētajos gadījumos VVD izsniedz tehniskos noteikumus vai veic sākotnējo ietekmes uz vidi novērtējumu, konsultējoties ar DAP. Ja tiek konstatēts, ka paredzētā darbība var radīt būtisku negatīvu ietekmi uz *Natura 2000* teritoriju, VVD nav tiesīga izsniegt tehnisko noteikumus, šajos gadījumos atbilstoši likuma „Par īpaši aizsargājamām dabas teritorijām” 43. panta ceturtajai daļai veic ietekmes uz vidi novērtējumu. Minētā likuma panta piektā daļa noteic, ka paredzēto darbību atļauj veikt, ja tas negatīvi neietekmē *Natura 2000* teritorijas ekoloģiskās funkcijas, integritāti un nav pretrunā ar tās izveidošanas un aizsardzības mērķiem. Savukārt minētā likuma panta sestā daļa nosaka izņēmuma gadījumus, kad darbība ir veicama (vienīgais risinājums un nepieciešams sabiedrībai nozīmīgu interešu, arī sociālo vai ekonomisko interešu, apmierināšanai), šajos gadījumos jānodrošina kompensējošie pasākumu *Natura 2000* teritoriju tīklam.  Noteikumu projekts noteic prasību ievērot nacionālā parka teritorijā izliktās aizlieguma un brīdinājuma zīmes, kā arī pārvietošanās ierobežojumi vietās, kur tādus nosaka aizlieguma zīmes un nožogojumi. Šā punkta galvenais mērķis ir nodrošināt DAP uzstādīto zīmju un pārvietošanās ierobežojumu ievērošanu, ko nenosaka citi normatīvie akti, piemēra, normatīvie akti par ceļa zīmju izvietošanu un ievērošanu. DAP zīmes un norobežojumus izvieto, lai nodrošinātu dabas vērtību aizsardzību (piemēram, barjeras, lai neizbrauktu kāpu biotopus), novērstu bīstamas situācijas un nodrošinātu apmeklētāju piekļuvi dabas tūrisma infrastruktūrai.  Ievērojama daļa noteikumu projektā iekļauto normu ir vērstas uz meža biotopu un ar to saistīto augu un dzīvnieku sugu aizsardzību, kā arī lai nodrošinātu bioloģiski nozīmīgu mežu ekosistēmu aizsardzību un veicinātu to bioloģiskās vērtības palielināšanos. Visā nacionālā parka teritorijā tiek saglabāti ierobežojumi cirst atsevišķu sugu kokus, ja tie pārsniedz noteiktu caurmēru vai vecumu. Dabas rezervāta zonā ir pieļaujami tikai dabas vērtību aizsardzībai un saglabāšanai nepieciešamie pasākumi. Nozīmīgākie mežsaimnieciskās darbības ierobežojumi ir noteikti dabas lieguma zonā. Dabas lieguma zonā ir aizliegts cirst kokus galvenajā cirtē un rekonstruktīvajā cirtē, savukārt kopšanas cirte ir atļauta saskaņā ar meža apsaimniekošanas plānu. Ainavu aizsardzības zonā ir aizliegts cirst kokus kailcirtē, galvenajā cirtē pēc galvenās cirtes caurmēra un rekonstruktīvajā cirtē, savukārt kopšanas cirte un galvenā cirte atļauta saskaņā ar meža apsaimniekošanas plānu.  Noteikumu projektā noteikti ierobežojumi veikt mežsaimniecisko darbību atsevišķās teritorijās, kā arī aizliegums cirst atsevišķus kokus virs noteikta vecuma vai apmēra, paredzot izņēmumus ar DAP rakstisku atļauju, tajā skaitā izņēmumu infrastruktūras objektu ierīkošanai un uzturēšanai (piemēram, autoceļu, elektrolīniju, telekomunikāciju) un ainavas elementu (piemēram, dižkoku, aleju, dižakmeņu, vēsturisku ēku, skatu punktu) redzamības un pieejamības nodrošināšanai. Noteikumu projektā netiek uzskaitīti infrastruktūras objekti un ainavas elementi, ņemot vērā, ka nav iespējams pilnīgs uzskaitījums un DAP izvērtē katru konkrēto gadījumu.  Medību likuma 20. panta ceturtā daļa noteic, ka īpaši aizsargājamās dabas teritorijās, kurās ir spēkā medību ierobežojumi, savvaļas sugu zīdītāju skaita regulēšanas pasākumus nosaka attiecīgos īpaši aizsargājamās dabas teritorijas individuālos aizsardzības un izmantošanas noteikumos. Ņemot vērā īpaši aizsargājamo dabas teritoriju izveides mērķi, jo īpaši nacionālo parku, šajās teritorijās medību praksei primāri ir jābūt orientētai uz dabas vērtību, bioloģiskās daudzveidības saglabāšanu un dabas vērošanas un izglītības iespēju nodrošināšanu pēc iespējas plašam apmeklētāju lokam. Līdz ar to jānosaka atbilstoši medību ierobežojumi, kas var būt atšķirīgi no vispārējiem medību noteikumiem.  Līdzšinējā pieredze rāda, ka atšķirīga medību prakse aizsargājamās teritorijās nerada riskus un negatīvu ietekmi uz apkārtējām platībām, atbilstoši plānojot medību saimniecības attīstību gan aizsargājamās teritorijās, gan tām piegulošajās platībās. Noteikumu projektā ir iekļauti vairāki punkti, kas novērš iespējamos riskus, piemēram, medību lieguma zonas nerobežojas ar lauksaimniecības zemēm, noteikti izņēmumi, lai nepieļautu epizootiju izplatīšanos u. c.  Medību ierobežojumi nacionālajā parkā noteikti ņemot vērā tā izveidošanas mērķi, izvērtējot līdzšinējo medību praksi gan Latvijas īpaši aizsargājamās dabas teritorijās, gan citu valstu pieredzi, kurās medību aizliegums vai ierobežojumi ir vispārpieņemta prakse. Noteikumu projekts paredz medību aizliegumu dabas rezervāta zonā, Kaņiera ezerā, Dunduru pļavās un Kalnciema dumbrājā, lai nodrošinātu netraucētu dabisko ekosistēmu un dabas tūrisma (putnu vērošanas) attīstību.Noteikumu projekts paredz atļaut medīt šādus medījamos dzīvniekus: aļņus *(Alces alces)*, staltbriežus *(Cervus elaphus)*, stirnas *(Capreolus capreolus)*, mežacūkas *(Sus scrofa)*, lapsas *(Vulpes vulpes)*, bebrus *(Castor fiber)* un meža caunas *(Martes martes)*, epizootiju uzliesmojuma vai draudu gadījumā vilkus *(Canis lupus)* un lūšus *(Lynx lynx)*, kā arī Latvijas faunai neraksturīgās vai invazīvās sugas. Noteikumu projekts neparedz putnu medības, ņemot vērā, ka nacionālie parki tiek veidoti arī sabiedrības izglītošanai un atpūtai, tajā skaitā, putnu vērošanai. Putnu medību aizliegums nodrošina netraucētu barošanos un atpūtu migrējošiem putniem, kā arī labvēlīgus apstākļus daudzām aizsargājamām putnu sugām. Ūdensputni nacionālā parka teritorijā jau ilgstoši netiek medīti. Kā izņēmums putnu sugu medībām noteiktas pelēkās vārnas *(Corvus corone)*, kuras atļauts medīt ar DAP atļauju, lai novērstu ūdensputnu ligzdu postījumus. Noteikumu projekts neparedz šādu Ministru kabineta 2014. gada 22. jūlija noteikumos Nr. 421 „Medību noteikumi” noteikto medījamo sugu – pelēko zaķu *(Lepus europaeus)*, balto zaķu (*Lepus timidus*), āpšu *(Meles meles),* akmens caunas *(Martes foina*) un ondatras *(Ondatra zibethicus)* - medības. Zaķu medības netiek paredzētas, ņemot vērā zaķu skaita samazināšanos un to, ka suga nodrošina barības bāzi plēsējiem. Āpsis praktiski nav saimnieciski izmantojams, bet dabā tam ir nozīmīga loma kā visēdājam un galvenajam alu racējam. Akmens cauna sastopama daudz retāk, kā meža cauna, apdzīvo citus biotopus, līdz ar to nav uzskatāma par būtisku draudu mežā ligzdojošiem putniem. Ondatra ir augēdājs, seklu ūdeņu, tostarp Kaņiera ezera, iemītnieks, nerada postījumus ne dabai, ne mežsaimniecībai un lauksaimniecībai, medības nav Latvijā populāras. Ondatra ir nozīmīga lielo plēsīgo putnu barībai.  Noteikumu projektā saglabāta šobrīd spēkā esošo Individuālo noteikumu prasība saņemt DAP rakstisku atļauju medību torņu un dozēto dzīvnieku barotavu uzstādīšanai. DAP izsniedz rakstisku atļauju vai atteikumu izsniegt atļauju, izvērtējot plānoto medību torņu un dozēto dzīvnieku barotavu uzstādīšanas vietu pēc šādiem principiem: potenciālā ietekme uz īpaši aizsargājamiem biotopiem un īpaši aizsargājamo sugu dzīvotnēm, tajā skaitā, vērtējot ietekmi uz apkārtējo teritoriju, pa kuru dzīvnieki var nonākt pie barotavām; piekļuvi plānotajai uzstādīšanas vietai, lai samazinātu pārvietošanos ārpus ceļiem un dabiskām brauktuvēm; esošo un plānoto tūrisma un izziņas infrastruktūras izvietojumu.  Dabas lieguma zonā ir aizliegta zemes lietošanas kategorijas maiņa. Izņēmuma gadījumi ir paredzēti infrastruktūras ierīkošanai, īpaši aizsargājamo sugu dzīvotņu un biotopu atjaunošanai, dabisko procesu rezultātā konstatētās zemes lietošanas kategorijas maiņai, kā arī kapsētu ierīkošanai. Izņēmums kapsētu ierīkošanai paredzēts, lai saskaņotu dabas aizsardzības un teritorijas attīstības intereses, ņemot vērā, ka atsevišķas administratīvās vienības (Engures novada Lapmežciema pagasts) pilnībā ietilpst nacionālā parka teritorijā, un nacionālā parka teritorijā ir iekļautas arī blīvi apdzīvotas vietas, kurās tradicionāli ir bijušas nelielas kapsētas. Atbilstoši Engures novada pašvaldības sniegtajai informācijai Lapmežciema pagasta Ragaciema kapsētā vēl ir apmēram 210 dubultās kapu vietas. Lapmežciema pagastā 2013. gadā ir mirušas 22 personas, 2014. gadā – 32, 2015. gadā – 28. Jāņem vērā, ka dzimtas kapos glabā arī mirušos no citiem pagastiem un novadiem. Kopumā Engures novadā vienīgās brīvās kapu vietas ir Jaunajos Engures ciema kapos (apmēram 500), pārējos piekrastes ciemos brīvu kapu vietu praktiski nav (aizņemti 90 - 95%).  Noteikumu projekts nosaka meža apsaimniekošanas plāna izstrādes kārtību, tajā ietveramo informāciju, apstiprināšanas un atjaunošanas kārtību. Prasība izstrādāt meža apsaimniekošanas plānus ir noteikta arī patlaban. Projekts paredz precizēt tā izstrādes kārtību, noformēšanas prasības, formātu, kādā tas iesniedzams, izvērtēšanas un apstiprināšanas kārtību (t.sk. paredzot iespēju plānu iesniegt un apstiprināt elektroniski). Līdz šim apstiprinātie un spēkā esošie meža apsaimniekošanas plāni būs spēkā līdz to termiņa beigām. Tāpat kā līdz šim meža apsaimniekošanas plāna izstrādi finansē meža īpašnieks. Meža apsaimniekošanas plānu izstrādā, pamatojoties uz dabas vērtību inventarizāciju, kuru veic meža biotopu jomā sertificēts sugu un biotopu aizsardzības jomas eksperts. Ņemot vērā, ka 2017. gadā ir plānots uzsākt visas Latvijas teritorijas biotopu inventarizāciju un kartēšanu, noteikumu projekts paredz, ka inventarizācija nav jāveic, ja dabas datu pārvaldības sistēmā ir reģistrēti aktuāli dati par īpaši aizsargājamiem biotopiem, kas būtiski samazinās finansiālo slogu meža īpašniekiem.  Līdz ar noteikumu pieņemšanu spēku zaudēs Ministru kabineta 2002. gada 18. jūnija noteikumus Nr.236 „[Ķemeru](http://likumi.lv/ta/id/188597-noteikumi-par-iedzivotaju-gada-ienakumu-deklaraciju-un-tas-aizpildisanas-kartibu) nacionālā parka individuālie aizsardzības un izmantošanas noteikumi” jeb Individuālie noteikumi. |
| 3. | Projekta izstrādē iesaistītās institūcijas | Vides aizsardzības un reģionālās attīstības ministrija (turpmāk – Ministrija), Dabas aizsardzības pārvalde. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nacionālā parka zemes īpašnieki, uzņēmēji, apmeklētāji, t.sk. ārvalstu apmeklētāji, DAP, saimnieciskās darbības veicēji, visa sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Kopumā noteikumu projekts samazina administratīvo slogu, t.i., svītrojot normas, kas nosaka DAP izsniegt dažādus saskaņojumus un atļaujas.  Piemēram, ir svītrotas normas, kas paredz saņemt DAP saskaņojumu, lai izvietotu dabā reklāmu un citu informāciju, nodarboties ar tirdzniecību ārpus parka dabas aizsardzības plānā īpaši norādītām vietām, ierīkot pastāvīgas tūristu apmetnes un ugunskuru vietas, pārvietotu laukakmeņus, kuru diametrs ir lielāks vienu metru.  Noteikumu projekts neparedz iekļaut normas par jautājumiem, ko regulē normatīvie akti par meža apsaimniekošanu un koku ciršanu ārpus meža zemēm. Noteikumu projekts paredz iespēju meža apsaimniekošanas plānu iesniegt DAP apstiprināšanai elektroniska dokumenta veidā. |
| 3. | Administratīvo izmaksu monetārs novērtējums | Noteikumu projekts pēc apstiprināšanas Ministru kabinetā aizstās spēkā esošos Individuālos noteikumus un tajā iekļautās Vispārējo noteikumu normas, kas attiecas uz Ķemeru nacionālo parku. Noteikumu projekts paredz atsevišķas jaunas darbības, kuru veikšanai jāsaņem DAP rakstiska atļauja. Vienlaikus vairākas normas, kas paredzēja konkrētu darbību saskaņošanu ar DAP, tiek svītrotas. Šobrīd nevar paredzēt, cik daudz zemes īpašnieki vai citi saimnieciskās darbības veicēji pieprasīs atļaujas konkrētu darbību veikšanai. Līdzšinējā pieredze rāda, ka atļauju pieprasījumu skaits dažādos gados ir atšķirīgs. Līdz ar to nav iespējams precīzi novērtēt administratīvās izmaksas. Administratīvās izmaksas būtiski nemainīsies. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1. apakšpunktu sabiedrības pārstāvji tika aicināti līdzdarboties, rakstiski sniedzot viedokli par noteikumu projektu tā izstrādes stadijā. Sabiedrības pārstāvji tika informēti par iespēju līdzdarboties, publicējot paziņojumu par līdzdalības procesu ministrijas tīmekļa vietnē. |
| 2. | Sabiedrības līdzdalība projekta izstrādē | Noteikumu projekts 2015. gada 15. maijā ievietots Ministrijas publiskā tīmekļa vietnē: [www.varam.gov.lv](http://www.varam.gov.lv).  Noteikumu projekts nosūtīts atzinuma sniegšanai nacionālā parka teritorijā ietilpstošajām novadu pašvaldībām. Atzinumi saņemti no Tukuma novada domes, Jūrmalas pilsētas domes, Engures novada domes un Jelgavas novada domes.  Jūrmalas pilsētas domes iebildumi ir ņemti vērā. Tukuma novada dome iebilst pret medību lieguma noteikšanu Dunduru pļavās, lai nepieļautu medījamo dzīvnieku, īpaši mežacūku postījumus lauksaimniecībai. Atbilstoši 2015. gada 26. novembra grozījumiem Medību likumā un noteikumu projektā paredzēto izņēmumu dabas rezervāta zonā un medību lieguma teritorijās, praktiski ir atrisināts jautājums par mežacūku medībām arī medību lieguma teritorijā. Jelgavas novada dome noteikumu projektu ir saskaņojusi bez iebildumiem. Engures novada dome sākotnējo noteikumu projekta redakciju ir saskaņojusi bez iebildumiem.  Noteikumu projekts ir apspriests Ķemeru nacionālā parka konsultatīvajā padomē. Konsultatīvās padomes sēdē apspriesti plānotie medību ierobežojumi, par zemes lietošanas kategorijas maiņas izņēmumiem, t.sk. kapsētu ierīkošanai, iebildumi netika izteikti. |
| 3. | Sabiedrības līdzdalības rezultāti | No vides nevalstiskajām organizācijām un sabiedrības pārstāvjiem saņemti iebildumi par jaunas kapsētas ierīkošanu Engures novada Lapmežciema pagastā (Engures novada teritorijas plānojumā norādītajā vietā), jo nav pietiekami izvērtētas citas alternatīvas kapsētas vietas izvēlei. Ministrija 2015. gada 28. jūlijā un 2015. gada 14. septembrī rīkoja tikšanās ar vides nevalstiskajām organizācijām, sabiedrības pārstāvjiem un Engures novada domi par alternatīvām vietām kapsētas ierīkošanai. Vienošanās nav panākta. Biedrība „Par neskartu vidi nākamajām paaudzēm” uzskata, ka Ministrijai jāizvērtē tās iesniegtās alternatīvas kapsētas ierīkošanai un jāveido atsevišķa darba grupa un jānosaka izvērtēšanas kārtība. Teritorijas attīstības plānošanas normatīvie akti nosaka kārtību, kādā tiek izstrādāts teritorijas plānojums, kura izstrādes laikā pašvaldība izvērtē iespējamās alternatīvas, kā arī izskata iedzīvotāju iesniegumus. Ministrija uzskata, ka nav nepieciešams veidot darba grupu un noteikt atsevišķu procedūru potenciālās Engures novada Lapmežciema pagasta kapsētas vietas alternatīvu izvērtēšanai, jo spēkā esošie vides un dabas aizsardzību regulējošie normatīvie akti nosaka, kā paredzētā darbība tiek vērtēta, un kādas prasības tiek piemērotas, kā arī paredz sabiedrības līdzdalību.  Biedrība „Par neskartu vidi nākamajām paaudzēm” Ministrijai ir iesniegusi:   1. G. Kaunistes 2016. gada 10. maijā savāktus 24 Engures novada iedzīvotāju parakstus, kas uz jautājumu „vai jauna kapsēta Engures novadā noteikti jāizvieto dabas lieguma zonā vai ieteicams meklēt jaunu vietu” sniedz atbildi - „ieteicams meklēt jaunu vietu”; 2. Ministru prezidentei Laimdotai Straujumai adresētu 2015. gada 18. jūlija vēstuli, kurā norādīts, ka vēstules parakstītāji ir pret dabas lieguma zonas atmežošanu kapsētas vajadzībām. Vēstuli parakstījušas 30 personas, no tām 7 Engures novada iedzīvotāji.   Ministrija saņēmusi 58 Engures novada Lapmežciema pagasta iedzīvotāju parakstītu vēstuli ar lūgumu paredzēt iespēju dabas lieguma zonā ierīkot kapsētu teritorijas plānojumā paredzētajā vietā.  Lapmežciema pagasta iedzīvotāju sapulcē 2016. gada 17. martā Engures novada dome sniedza informāciju par plānoto kapsētas izveidi Lapmežciema pagastā pie Ragaciema, iedzīvotāji atbalstīja kapsētas izveidi teritorijas plānojumā paredzētā vietā.  Jautājumu par kapsētas ierīkošanu dabas lieguma zonā bija paredzēts skatīt nākamajā Nevalstisko organizāciju un Ministru kabineta sadarbības memoranda īstenošanas padomes sēdē. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, Dabas aizsardzības pārvalde. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Jaunas funkcijas nav paredzētas.  Jaunas institūcijas nav jāveido un esošās nav jāreorganizē. |
| 3. | Cita informācija | Nav |

Anotācijas III, IV,V sadaļa - projekts šo jomu neskar.

Iesniedzējs:

vides aizsardzības un reģionālās

attīstības ministrs K. Gerhards

Vīza:

valsts sekretārs R. Muciņš

29.08.2016. 11:48

2673

I.Ozoliņa

67026587, ivita.ozolina@varam.gov.lv

I.Belasova

67026545, inga.belasova@varam.gov.lv